b"\n_START_ARTICLE_\nAvia Band\n_START_SECTION_\nZgodovina\n_START_PARAGRAPH_\nZa\xc4\x8detek delovanja skupine sega kar precej v preteklost, natan\xc4\x8dneje v leto 1982, ko so takrat \xc5\xa1e osnovno\xc5\xa1olci Ale\xc5\xa1 Turn\xc5\xa1ek (alias Turi - pevec), Dragan Topi\xc4\x8d in Igor Kula\xc5\xa1i\xc4\x8d, ustanovili band - pod mentorstvom takratnega\xc2\xa0\xc2\xbbtovari\xc5\xa1a\xc2\xab\xc2\xa0za glasbo na O\xc5\xa0 Trnovo, ki je menil, da imajo fantje velik potencial._NEWLINE_V \xc4\x8dasu svojega obstoja je skupina ustvarila mnogo lastnih skladb in se lahko pohvali z ob\xc5\xa1irno diskografijo. Njena glasba sodi v sfero komercialnega popa. Najve\xc4\x8dji hit je prav gotovo skladba\xc2\xa0\xc2\xbbPandorina skrinjica\xc2\xab, za katero obstaja tudi angle\xc5\xa1ka remiks verzija z naslovom Pandora's box. Ta skladba je predstavljala prelomnico v razvoju skupine, kajti z njo se je le-ta leta 1994 prebila na prva mesta skoraj vseh slovenskih radijskih postaj._NEWLINE_Od takrat je skupina dejavno delovala na sceni slovenske pop glasbe. Tako je \xc5\xbee naslednjega leta (1995) uspe\xc5\xa1no nastopila na izboru za slovensko evrovizijsko popevko EMA 1995. S skladbo\xc2\xa0\xc2\xbbVsaj \xc5\xa1e trenutek\xc2\xab\xc2\xa0se je uvrstila na tretje mesto, sama pesem pa se je po sledeh Pandore zopet\xc2\xa0\xc2\xbbsprehodila\xc2\xab\xc2\xa0po vrhovih slovenskih glasbenih lestvic. Ob tem pa je bila tudi ena najve\xc4\x8dkrat sli\xc5\xa1anih skladb v TV-oddaji Karaoke na Televiziji Slovenija, ki jo je vodila priljubljena voditeljica in pevka Deja Mu\xc5\xa1i\xc4\x8d. Podobne uspehe so nato do\xc5\xbeivljale tudi skladbe\xc2\xa0\xc2\xbbGreva v Katrco\xc2\xab,\xc2\xa0\xc2\xbbGlej\xc2\xab,\xc2\xa0\xc2\xbbPodarimo poljub\xc2\xab\xc2\xa0ipd., ki so leta 1994 iz\xc5\xa1le na CD-ju z naslovom A ho\xc4\x8de\xc5\xa1 me al' ne._NEWLINE_V glasbenem smislu zelo dovr\xc5\xa1en je bil tudi album Dve sonci, ki je iz\xc5\xa1el leta 1996. Na tej zgo\xc5\xa1\xc4\x8denki so bile\xc2\xa0\xc2\xbbudarne\xc2\xab\xc2\xa0skladbe kot npr. rock balada\xc2\xa0\xc2\xbbRde\xc4\x8di \xc5\xa1al\xc2\xab, balada za saksofon z naslovom\xc2\xa0\xc2\xbbTeleskop\xc2\xab\xc2\xa0(v kateri so si del besedila\xc2\xa0\xc2\xbbsposodili\xc2\xab\xc2\xa0pri Pre\xc5\xa1ernovi pesmi\xc2\xa0\xc2\xbbPod oknom\xc2\xab) ter\xc2\xa0\xc2\xbbaran\xc5\xbemajsko\xc2\xab\xc2\xa0mo\xc4\x8dna skladba\xc2\xa0\xc2\xbbTebe si \xc5\xbeelim\xc2\xab. Za na\xc5\xa1tete pesmi so posneli tudi videospote._NEWLINE_Skupina je v letih 1996\xe2\x80\x931999 veliko nastopala na raznih prireditvah doma in v tujini. Do\xc5\xbeivela je tudi nekaj kadrovskih sprememb. Spomladi leta 1998 so \xc4\x8dlani skupine posneli nekaj novih skladb, npr.\xc2\xa0\xc2\xbbLjubezen na prvi pogled\xc2\xab,\xc2\xa0\xc2\xbbMala moja\xc2\xab\xc2\xa0ter (ob pomo\xc4\x8di avtorskega tandema Matja\xc5\xbea in Ur\xc5\xa1e Vla\xc5\xa1i\xc4\x8d) skladbi\xc2\xa0\xc2\xbb\xc4\x8cez vse viharje\xc2\xab\xc2\xa0(z njo je skupina na tekmovanju v oddaji Orion na Televiziji Slovenija zasedla drugo mesto) in\xc2\xa0\xc2\xbbNe izdajte me\xc2\xab, s katero se je skupina na EMI 1999 uvrstila na \xc4\x8detrto mesto. Poleg omenjenih skladb so tega 1998 nastale \xc5\xa1e nekatere druge, npr. priredba znane slovenske dixie uspe\xc5\xa1nice\xc2\xa0\xc2\xbbZemlja ple\xc5\xa1e\xc2\xab\xc2\xa0(avtor glasbe Mojmir Sepe, avtor besedila Gregor Strni\xc5\xa1a)._NEWLINE_\xc4\x8clani skupine Avia Band so se leta 2007 raz\xc5\xa1li in sedaj nastopajo v dveh na novo ustanovljenih zasedbah Atlantix in Odiseja."